《西山杂咏 其一》
清代·王隼

孤云如美人，窈窕远山角。残月出其中，镜影渐如削。

弹琴娱清夜，寒光不可掠。露华湿横塘，芙蓉何姌袅。

忆君南浦时，翠带纷若若。佩我同心环，绾我合欢索。

佳期难久留，两地相思各。圆缺自有时，离忧岂能却。

作者简介：（1644—1700）广东番禺人，字蒲衣。早年慕道术，一度为僧，旋入庐山，六、七年始归。喜弹琵琶，贫窘则琵琶声急。工诗，妻潘孟齐、女瑶湘亦能诗。有《大樗堂初集》、《岭南诗纪》、《梳山七书》等。私谥清逸先生。